ইউরো শুরু হয়ে গিয়েছে। এখনও সেভাবে ফুটবলের উত্তাপ ছড়ায়নি সর্বত্র। প্রতিটি দেশ এখনও হাতের তাস বের করেনি। সময় যত গড়াবে ততই খেলা আরও খুলবে। কিন্তু ইউরোয় শুরু হয়ে গিয়েছে বিতর্ক। এবং সেই বিতর্ক তৈরি হয়েছে ইউরোর ম্যাসকট সুপার ভিক্টর নিয়েই। এ হেন ম্যাসকটের নাম নিয়েই এখন উত্তাল ইউরোর মাঠ। কিন্তু কেন? হঠাৎ ইউরোর ম্যাসকট নিয়ে সমস্যার উদ্রেক হল কেন? অভিযোগ উঠেছে অন্য জায়গায়। এক সেক্স টয় সংস্থা সুপার ভিক্টরের নামেই নাকি ইউরোর ম্যাসকটের নামকরণ করা হয়েছে। আর এই খবর ছড়িয়ে পড়ার সঙ্গে সঙ্গেই বিতর্কের ঝড় উঠেছে। যদিও ইউরোর আধিকারিকরা এই ভিযোগকে মোটেও গুরুত্ব দিতে চান না। তাঁদের তরফে জানানো হয়েছে, তাঁরা কোনও ধরনের সেক্স টয়ের প্রচার করছেন না ইউরোয়। প্রসঙ্গত, ঘটনা হল, মার্কিন যুক্তরাষ্ট্র জুড়ে সংশ্লিষ্ট সংস্থার সেক্স টয় বিপুল জনপ্রিয়তা অর্জন করেছে। অনলাইনেও এই সেক্স টয় বেশ সহজেই পাওয়া যায়। অনলাইনে অনেকেই নিজেদের ছেলেমেয়েদের জন্য ইউরো সংক্রান্ত উপহার কিনতে চাইছেন। আর তখনই ঘটে যাচ্ছে যত বিপত্তি! উপহারের বদলে চোখের সামনে যা ভেসে উঠছে, তা দেখে অনেকেরই চোখ কপালে ওটার জোগাড়। ২০১৪-য় ইউরোর ম্যাসকটের উদ্বোধন করা হয়েছিল। গোড়ায় এই ম্যাসকটের কোনও নাম দেওয়া হয়নি। পরে সোশ্যাল নেটওয়ার্কিং মিডিয়ায় ভোটের মাধ্যমে সুপার ভিক্টর নামটা নির্ধারণ করা হয়।